Бурлівым было і гастрольнае жыццё купалаўцаў: Варшава, Кіеў, Ульянаўск, Рыга. Залы Мадрыда, Шэрбурга, Парыжа, Д’епа, Луўе і шэрагу іншых французскіх гарадоў прымалі наша “Вяселле”. Лондан бачыў “Выкраданне Еўропы, альбо Тэатр Уршулі Радзівіл”. “Пана Тадэвуша” паказалі ў Парыжы. У трэці раз пасля Вялікай Айчыннай вайны Купалаўскі вярнуўся ў Томск – горад, які ўратаваў тэатр ў 1940-я гады. Наш тэатр першым прадставіў драматычнае мастацтва Беларусі ў Кітаі на Пекінскім тэатральным вясновым фестывалі ў сакавіку 2013 года. І ўжо ў кастрычніку 2015 года мы прымаем гасцей з Пекінскага тэатра народнага мастацтва.